রতন কুমার দাস বলেন, প্রতি সপ্তাহের শনি ও সোমবার সাধারণ মানুষের কথা শুনতেন সাবেক সংসদ সদস্য শামীম ওসমান। সভার শেষ মুহূর্তে পায়ের একটু সামনে প্রচন্ড বিস্ফোরণ। চোখের সামনে আগুনের গোলা। কোনো কথা বলতে পারছিলাম না। কোমরের নিচ থেকে দুই পা বিচ্ছিন্ন। চারদিকে শুধু লাশ আর লাশ। শরীর থেকে মাংস বিচ্ছিন্ন হয়ে ছড়িয়ে-ছিটিয়ে পড়ে ছিল ক্লাবের সামনে। রক্তের বন্যা বয়ে গেছে। নিথর দেহের পাশে আহতদের গোঙানির শব্দ যেন মৃতপুরী। পা নেই তবু সংজ্ঞা হারাইনি। পকেট থেকে মোবাইল ফোন বের করে দাদা স্বপন কুমার দাসকে জানাই, দাদা আমাকে বাঁচাও। আমি বোধহয় আর বাঁচব না! তাড়াতাড়ি এসো। আমার রাজনৈতিক সঙ্গী সাইফুল হাসান বাপ্পী আর আমাকে অ্যাম্বুলেন্সে করে হাসপাতালে নেওয়ার পথেই বাপ্পীর জীবন প্রদীপ নিভে গেল। আমি মৃত্যুর জন্য অপেক্ষা করছিলাম। তখন মনে হয়েছিল, মৃত্যু শুধু সময়ের ব্যাপার। তবে মানুষের ভালোবাসায় বেঁচে গেলেও হারাতে হয় দুটি পা। সেই ঘটনার পর আমাকে উন্নত চিকিৎসার জন্য শামীম ওসমান ভাই ও আমাদের নেত্রী শেখ হাসিনা জার্মানিতে পাঠান। এখন কৃত্রিম পা নিয়ে কিছুটা চলাফেরা করছি। তিনি বলেন, চারদলীয় জোট সরকার ক্ষমতায় এসে আমাদের ওপর হামলা এবং মামলা করে বাড়িঘরছাড়া করে। বিভিন্নভাবে হয়রানি করে।